Dwergstaot

'nen Dwergstaot is 'ne (gemeinelek soevereine) staot mèt 'n oongewoen klein oppervlak en in 't gemein ouch 'n klein bevolking. 'n Sletende definitie vaan 't begrip besteit neet, zoetot 't bereik vaan 't begrip 'dwergstaot' aofhingk vaan interpretatie.

In Europa zien dwergstaote gemeinelek oontstande door e historisch touwval. Zoe waor Andorra iewelaank e condominium tösse twie voorste, wat dus neet zoemer bij 'ne groete staot kós weure ingelief. Vaticaonstad oontstoont bij 't Verdraag vaan Lateraone in 1929, es opvolger vaan de Pauseleke Staot. Boete Europa zien 't evels dèks eilandnaties, die qua umvaank en bevolking mèt Europese stäötsjes te vergelieke zien, meh zeker wel 'n apaarte natie mèt dèks eige taol en cultuur rippresentere. Zoe'n staote vint me in Oceanië en in 't Caribisch gebeed. Besleit 'nen dwergstaot allein ein stad, mèt hoegoet e bitteke gebeed deboete, daan sprik me vaan 'ne stadsstaot. Allewijl gief 't drei stadsstaote: Singapore, Monaco en Vaticaonstad. Vreuger heet 't 'rs väöl mie daovaan gegeve.

Door de kleinen umvaank vaan hun bevolking is 't politiek gewiech vaan väöl dwergstaote beperk. Toch höbbe ze disproportioneel väöl te zègke, doortot ze es soeverein staote ouch lid kinne weure vaan internationaol organisaties en dao 'n stum in höbbe. Zoe zien alle dwergstaote, boete Vaticaonstad, lid vaan de Vereinegde Naties.

Veurbeelder
Wie gezag is 't neet dudelek wienie e land klein genóg is um 'dwergstaot' te weure geneump. Luxembörg en Malta zien beveurbeeld twiefelgevalle. Ouch Singapore is oondudelek: 't land is wel zier klein, meh zien bevolking vaan 5,6 mieljoen inwoeners kin ziech zoonder meujte mèt väöl groeter len mete.

De volgende len höbbe 'n oppervlak kleinder es 1000 km² en 'n bevolking vaan oonder de 200.000 lui:

 Land  Landoppervlaakde (km²)  Inwoeners Vaticaonstad  0,44  800 Monaco  2  30.000 Nauru  22  9.400 Tuvalu  26  10.700 San Marino  61  33.000 Liechtenstein  160  37.000 Marshalleilen  181  71.000 Saint Kitts en Nevis  261  52.000 Grenada  342  110.000 Saint Vincent en de Grenadines  389  103.000 Antigua en Barbuda  443  91.000 Seychelle  455  92.000 Palau  459  21.000 Andorra  468  85.000 Saint Lucia  616  163.000 Federaol Staote vaan Micronesië  702  106.000 Tonga  747  106.000 Dominica  753  73.000 Kiribati  811  104.000 São Tomé en Príncipe  964  190.000

Zuug ouch
 Lies van ónaafhenkelike sjtaote nao inwoeners
 Lies van ónaafhenkelike sjtaote nao opperflaakde

Categorie:Sjtaotsvörm